**Αγαπητοί-ές υποψήφιοι,**

Επικοινωνούμε μαζί σας για να σας ευχηθούμε **καλή επιτυχία στις εξετάσεις** του Κ.Π.γ περιόδου Νοεμβρίου 2019 και για να σας δώσουμε ορισμένες χρήσιμες πληροφορίες:

* Οφείλετε να βρίσκεσθε το πρωί του Σαββάτου 23-11-2019 στο εξεταστικό κέντρο (1ο Λύκειο Χίου) **στις 07:30 το αργότερο.**
* Να έχετε μαζί σας το δελτίο εξεταζομένου, την αστυνομική σας ταυτότητα ή διαβατήριο και δύο στυλό μπλε ή μαύρου χρώματος. Δεν επιτρέπονται διορθωτικό (μπλάνκο), γομολάστιχα, στυλό που σβήνει ή μαρκαδοράκι, καθώς και σημειώσεις ή άλλα βιβλία. Μολύβι μπορείτε να χρησιμοποιήσετε μόνο στο πρόχειρο ή πάνω στα θέματα που θα σας δοθούν και σε καμία περίπτωση πάνω στα απαντητικά έντυπα.
* **Δεν επιτρέπεται για κανένα λόγο να έχετε μαζί σας κινητό τηλέφωνο.** Σε περίπτωση που έχετε μαζί σας, να το απενεργοποιήσετε και να το παραδώσετε στην επιτροπή ή στους οικείους σας πριν την είσοδό σας στο εξεταστικό κέντρο.
* Μετά από ένα σύντομο χαιρετισμό του Προέδρου της Επιτροπής, θα οδηγηθείτε από τους επιτηρητές σας στις αίθουσες όπου θα διεξαχθούν οι δοκιμασίες.
* Η πρώτη δοκιμασία είναι η παραγωγή γραπτού λόγου (εκθέσεις). Η διάρκεια της δοκιμασίας είναι 85 λεπτά. Ακολουθεί ένα μικρό διάλειμμα κατά το οποίο δεν επιτρέπεται να βγείτε από το εξεταστικό κέντρο. Στη συνέχεια θα εξεταστείτε στην κατανόηση γραπτού λόγου. Αυτή η δοκιμασία διαρκεί επίσης 85 λεπτά. Μετά θα υπάρξει ένα μεγάλο διάλειμμα έως την αρχή των ακουστικών δοκιμασιών. Οφείλετε να είσθε τουλάχιστον 20 λεπτά πριν την έναρξη της ακουστικής δοκιμασίας στο εξεταστικό κέντρο.
* Συμβουλευτείτε τον πίνακα προφορικών δοκιμασιών, που έχει αναρτηθεί ήδη στην ιστοσελίδα μας αλλά και στο εξεταστικό κέντρο από την Παρασκευή το απόγευμα, ώστε να ενημερωθείτε για την ώρα και την αίθουσα εξέτασής σας. Να βρίσκεσθε τουλάχιστον μισή ώρα πριν την αναγραφόμενη στο εξεταστικό κέντρο.
* Τέλος, να ακολουθείτε τις οδηγίες της Επιτροπής Εξετάσεων και των επιτηρητών σας και να σεβαστείτε τους συνυποψηφίους σας και το χώρο που μας έχει παραχωρηθεί για τις εξετάσεις.

Σας ευχόμαστε καλή επιτυχία και είμαστε στη διάθεσή σας για ό,τι χρειαστείτε.

**Γιώργος Καλούπης**

Πρόεδρος της Εξεταστικής Επιτροπής